Bejárták a labdarúgók az épülő új stadiont – Békés megyei hírek, békéscsabai hírek, békés megyei programok, Békés Megyei Hírportál
Tavaly márciusban kezdődött el az Békéscsaba 1912 Előre csapatának stadion felújítása. Azóta az épület 70 százaléka már megújult. Szerdán az első csapat és a szakmai stáb is megtekinthette, hogy milyen körülmények között fognak sportolni a jövőben.
A Kórház utcai stadion épülő új lelátóján kívül a játékos bejáró körüli terület is megújul. Az épülő – 2700 négyzetméteres – létesítményt Szolga Krisztián építésvezető mutatta meg a csabai labdarúgóknak.
Az épület földszintjén már kialakították az aulát, a hazai öltözőt, a vendégöltözőt, a játékvezetői öltözőt, a konditermet, az orvosi szobát, a vizesblokkokat. A szakemberek jelenleg a kialakított épületrészek burkolását végzik. Az építésvezető arról is beszélt, hogy egy közbenső szintet kellett megépíteniük, ahol az egyesület munkatársainak irodái lesznek.
-Gyakorlatilag a nézőtér az épület felett található, tehát a létesítmény teljes keresztmetszetében, szélességében nézőtér található. Ez a lelátó alulról teljesen beépült, itt a kondicionáló teremtől a szaunáig minden beépítésre került – fogalmazott Szolga Krisztián.
A lila-fehérek trénere bízik abban, hogy az új létesítmény a látogatottság növekedéséhez vezet majd.
-Ennek nagyon örülünk – mondhatom a csapat nevében is. Természetesen a színvonal kell, hogy drasztikusan emelkedjen, hiszen akkor fognak még többen kijönni a mérkőzéseinkre. De kell az is, hogy olyan körülmények fogadják őket, amelyek tényleg európai szintűek. Bízunk benne, hogy ez a szép létesítmény is hozzá fog járulni a sikeresebb szereplésünkhöz és az pedig hozzá fog járulni a nagyobb látogatottsághoz – emelte ki Boér Gábor.
A bejáráson az is elhangzott, hogy az épület átadása után kezdődhet majd el a külső Kórház utcai lelátó kivitelezése.
Címke: Békéscsaba, Békéscsaba 1912 Előre, Boér Gábor, építkezés, labdarúgás, Szolga Krisztián, videó